Document ID: 32011R0532

KOMISIJAS ĪSTENOŠANAS REGULA (ES) Nr. 532/2011
(2011. gada 31. maijs)
par atļauju lietot robenidīna hidrohlorīdu kā barības piedevu vaislas trušiem un gaļas trušiem (atļaujas turētājs Alpharma Belgium BVBA) un grozījumiem Regulā (EK) Nr. 2430/1999 un Regulā (EK) Nr. 1800/2004
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2003. gada 22. septembra Regulu (EK) Nr. 1831/2003 par dzīvnieku ēdināšanā lietotām piedevām (1) un jo īpaši tās 9. panta 2. punktu,
tā kā:
(1)
Regulā (EK) Nr. 1831/2003 noteikts, ka par piedevu lietošanu dzīvnieku ēdināšanā jāsaņem atļauja, un paredzēts šādas atļaujas piešķiršanas pamatojums un kārtība. Minētās regulas 10. pantā paredzēts, ka atkārtoti jānovērtē piedevas, kuru lietošana atļauta saskaņā ar Padomes Direktīvu 70/524/EEK (2).
(2)
Ar Komisijas Regulu (EK) Nr. 2430/1999 (3) un saskaņā ar Direktīvu 70/524/EEK robenidīna hidrohlorīdu, CAS numurs 25875-50-7, uz desmit gadiem atļāva lietot kā kokcidiostatu vaislas trušiem, savukārt ar Komisijas Regulu (EK) Nr. 1800/2004 (4) - tītariem, gaļas cāļiem un gaļas trušiem. Pēc tam saskaņā ar Regulas (EK) Nr. 1831/2003 10. panta 1. punktu minēto piedevu kā esošu lopbarības līdzekli iekļāva lopbarības piedevu reģistrā.
(3)
Saskaņā ar Regulas (EK) Nr. 1831/2003 10. panta 2. punktu un saistībā ar minētās regulas 7. pantu tika iesniegts pieteikums atkārtoti novērtēt robenidīna hidrohlorīdu kā barības piedevu vaislas trušiem un gaļas trušiem, pieprasot to klasificēt piedevu kategorijā “kokcidiostati un histomonostati”. Pieteikumam bija pievienotas Regulas (EK) Nr. 1831/2003 7. panta 3. punktā noteiktās ziņas un dokumenti.
(4)
Eiropas Pārtikas nekaitīguma iestāde (turpmāk “iestāde”) 2011. gada 7. marta atzinumā (5) secināja, ka saskaņā ar ierosinātajiem lietošanas nosacījumiem robenidīna hidrohlorīds nerada kaitīgu ietekmi uz dzīvnieku veselību, cilvēku veselību vai vidi un ka ar šo piedevu var efektīvi kontrolēt gaļas trušu un vaislas trušu kokcidiozi. Iestāde pārbaudīja arī ziņojumu par barībā esošās barības piedevas analīzes metodi, ko iesniegusi ar Regulu (EK) Nr. 1831/2003 izveidotā Eiropas Savienības references laboratorija barības piedevu jomā.
(5)
Minētās piedevas novērtējums liecina, ka ir izpildīti Regulas (EK) Nr. 1831/2003 5. pantā paredzētie atļaujas piešķiršanas nosacījumi. Tādēļ šo preparātu jāļauj lietot atbilstīgi šīs regulas pielikumam.
(6)
Ar šo regulu tiek piešķirta jauna atļauja, tāpēc Regulā (EK) Nr. 2430/1999 svītro ierakstu par robenidīna hidrohlorīdu lietošanu vaislas trušiem.
(7)
Turklāt, pamatojoties uz jauno atļauju, jāgroza ieraksts par robenidīna hidrohlorīdu Regulas (EK) Nr. 1800/2004 pielikumā.
(8)
Tā kā izmaiņas atļaujas nosacījumos nav saistītas ar drošības apsvērumiem, ir lietderīgi paredzēt pārejas periodu, lai izlietotu esošos premiksu un barības maisījumu krājumus, kuru sastāvā ir minētais preparāts, ko ar Regulu (EK) Nr. 2430/1999 atļauts lietot vaislas trušu ēdināšanā un ar Regulu (EK) Nr. 1800/2004 - gaļas trušu ēdināšanā.
(9)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Preparātu, kas minēts I pielikumā un iekļauts piedevu kategorijā “kokcidiostati un histomonostati”, ir atļauts izmantot kā dzīvnieku barības piedevu atbilstīgi pielikumā izklāstītajiem nosacījumiem.
2. pants
Regulas (EK) Nr. 2430/1999 I pielikumā svītro ierakstu ar piedevas reģistrācijas numuru E 758 attiecībā uz robenidīna hidrohlorīdu vaislas trušiem.
3. pants
Regulas (EK) Nr. 1800/2004 pielikumu groza saskaņā ar šīs regulas II pielikumu.
4. pants
Premiksus un barības maisījumus, kas marķēti saskaņā ar Direktīvu 70/524/EEK un satur robenidīna hidrohlorīdu, kuru ar Regulu (EK) Nr. 2430/1999 atļauts izmantot vaislas trušu ēdināšanā un ar Regulu (EK) Nr. 1800/2004 - gaļas trušu ēdināšanā, arī turpmāk var laist tirgū un izmantot, līdz izbeidzas krājumi.
5. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2011. gada 31. maijā

Labels: 0
3
17
6